Een jaar ná die 500-jarige herdenking van die Reformasie is die vraag watter aspekte van die Reformatoriese teologie in die volgende dekade beklemtoon moet word. Wat hier aangebied word, is natuurlik ’n subjektiewe keuse, maar ek is daarvan oortuig dat die volgende temas opnuut prominensie moet kry, sou ons nie tot óf ’n charismatiese sekte óf ’n sekulêre welsynsorganisasie wil verkrummel nie.
Uit die skeppingsverhale van Genesis 1 en 2 is dit duidelik dat die mens deel is van die wonder van die heelal, maar met ’n bepaalde rol en roeping ten opsigte van die skepping. Ons is God se verteenwoordigers omdat ons na die beeld van God geskep is. Dit bring die verantwoordelikheid dat ons oor die nie-menslike sy van die skepping moet heers.
Effektiewe leierskap het veral te doen met die mate waartoe elke leier emosioneel en psigies gereed is om ’n verskil te maak. Om nie deur die omstandighede van ons tyd ingesuig en lamgelê te word nie, maar om konstruktief deel te hê aan ’n werklikheid wat konstant verander.